જામનગરમાં બળુકા વ્યાજખોરોની દાદાગીરી અને પઠાણી ઉઘરાણી ધીરે ધીરે પોલીસ દફતર સુધી પહોચી રહી છે. છેલ્લા એક સપ્તાહમાં વ્યાજખોરોની પઠાણી ઉઘરાણીની ફરિયાદ પોલીસ સુધી પહોચી છે જેની વિગત મુજબ શહેરના સાધના કોલોની વિસ્તારમાં સિઘ્ધિ વિનાયક સોસાયટીમાં રહેતા યશવંતસિંહ ચંદ્રસિંહ ચૌહાણ નામના યુવાને શંકરટેકરી વિસ્તારમાં રહેતા ધર્મેન્દ્ર અગ્રાવત પાસેથી જરૂરીયાત મુજબ રૂા.40 હજારની રકમ વ્યાજે લીધી હતી. આ રકમ પર આરોપી અગ્રાવત દર માસે 20 ટકા જેટલુ તોતીંગ વ્યાજ વસુલતો હતો. વાહનના શો-રૂમમાં નોકરી કરતા યુવાનનો મોટાભાગનો પગાર વ્યાજ ચૂકતે કરવામાં વહી જતો હતો. પરંતુ છેલ્લા મહિનામાં વ્યાજ ચૂકતે કરવાનું રહી જતાં આરોપી દ્વારા છેલ્લા 15 દિવસથી અવાર-નવાર ધાકધમકી આપવામાં આવતી હતી. દરમિયાન ગઇકાલે યુવાન યશવંતસિંહને વધુ એક વખત આરોપી ધર્મેન્દ્ર તથા તેની સાથેના બે અજાણ્યા શખ્સોએ તળાવની પાળે તોપ પાસે આંતરી લઇ ઢીકાપાટુનો માર મારી, બિભત્સ વાણી વિલાસ આચરી વ્યાજની પઠાણી ઉઘરાણી કરી હતી. જેને લઇને ડરી જતાં યુવાન યશવંતસિંહ ઝેરી દવા પી લઇ આપઘાત કરવાનો પ્રયાસ કર્યો હતો. આ બનાવના પગલે યુવાનને હોસ્પિટલમાં સારવાર આપવામાં આવી હતી.